**СТАНОВИЩЕ**

**от доц. д-р Алексей Кирилов Кальонски,**

**член на научното жури на конкурс за присъждане на образователната и научна степен „доктор” в направление История и археология / Нова и най-нова обща история (История на Русия)**

**на дисертационния труд на Евлоги Генов Станчев,**

**докторант към катедра „Нова и Съвременна история“, Исторически факултет,**

**Софийски Университет „Свети Климент Охридски“**

Дисертационният труд *Национализъм и динамика на идентичността на волжките татари (XIX – краят на XX век)* е резултат на дългогодишния интерес на Евлоги Станчев към тази проблематика. В качеството си на научен ръководител мога да кажа, че в основата на този текст са заложени, и в голяма степен реализирани, големите усилия, но също така заложби на един вече изграден млад изследовател и учен. Хронологичните рамки, структурата и тематичния обхват на дисертацията очертават кръг от проблеми, обективни и субективни фактори, напрежения и дебати около възникването, консолидирането и трансформациите на определена национална идентичност в руски имперски и съветски контекст. Тъй като става дума за волжките татари, няма съмнение, че темата е актуална за българската академична общност, и по-широка публика. Имайки предвид състоянието на изследванията по въпроса, а също и спряганията на тази проблематика в нашето публично пространство, можем да обобщим, че пред нас е първият сериозен и задълбочен български труд, посветен на сложните проблеми на постулирането и (пре)формулирането на татарската национална идея в Поволжкия регион.

Текстът се откроява с отличното познаване и интегриране на теоретичните дебати за предмодерната и националната идентичност, и възможно най-пълното и критично представяне на основните руски, съветски, пост-съветски, татарски, западни и български исторически и антропологични изследвания, автори, тези и аргументи. Същевременно, освен историографските дебати, са анализирани редица конкретни групови и локални случаи, ключови личности, събития и проекти. Именно това придава безспорен приносен характер на интердисциплинарното изследване на докторанта, съчетаващо фактологичната конкретика с теоретични рамки и подходи на историческата антропология. Тук бих откроил съответните раздели, посветени на спектъра от донационални групови и регионални идентичности, места на паметта и национални митове. Сред тях особено място в дисертацията на Евлоги Станчев заемат Златната Орда и Волжка България като отправни ориентири на историографските и публичните дебати, търсения и отричания на исторически приемствености и легитимност. На фона на цели школи, направления и водещи авторитети в сферата на татарските, тюркологичните и ислямоведските изследвания, текстът успешно конструира собствено изследователско поле с широки перспективи за продължаване и развиване на постигнатите добри научни резултати.

 Разбира се, към текст с такъв богат тематичен обхват, могат да бъдат отправени кръг от критични бележки и препоръки, най-вече с оглед на бъдещото публикуване във вид на книга, на което силно се надявам. Тук ще пропусна неизбежните конкретни бележки, предимно от структурен и технически характер. Струва ми се, че на отделни места може да отново се помисли върху баланса между теоретичните подходи, и конкретните казуси и проекти в контекста на политическите и социалните промени в руското имперско, съветското и пост-съветското пространство. Евентуалните по-разгърнати и детайлни препоръки към едно бъдещо издание на този текст, се основават и могат да бъдат само в потвъждение на неговите академични достойнства.

 Напълно убедено и категорично гласувам „за” присъждането на образователната и научна степен „доктор” в направление История и археология / Нова и най-нова обща история (История на Русия)на Евлоги Станчев, като призовавам останалите членове на уважаемото Научно жури да дадат своя положителен глас.

София,

22. 04. 2019 г. доц. д-р Алексей Кальонски